Budaya

Ang Budaya usa ka katitikanong dyurnal sa pinulongang Binisayang Sinugboanon. Kini nagpaila isip "Unang Binisayang Magasin sa Talad-kapehan" (first Cebuano coffeetable magazine).

Ang pulong budaya usa ka karaang pulong Sinugboanon nga nagakahulogag kultura.

Tumong ug higayon sa paggula
Tumong sa maong dyurnal ang pagpakayab sa bulawanong mga ani sa katitikan sa pinulongang Binisayang Sinugboanon, lakip na sa musika ug mga dula; o sa kulturang Bisaya sa kinatibuk-an, pinaagi sa pagpatik og mga rebyo, mga kritisismo, o hukngay sa natunog nga maayong mga obra. Tuyo usab unta niini ang pagpaugmad sa kalidad sa panulat sa Sinugboanon ug ang pagdasig sa mga bag-ong magsusulat sa maong pinulongan.

Ang maong dyurnal migula kaupat sa usa ka tuig.

Produksiyon
Ang maong dyurnal personal nga paninguha nilang Edgar S. Godin, editor alang sa katitikan sa BISAYA Magasin sa pagpagawas sa maong dyurnal, ug Richel Dorotan, usa ka premyadong magsusulat sa Sinugboanon ug usa sa mga staff sa BISAYA niadtong panahona. Sila ra usab ang nagpapatik niini, ug ang mga kopya giapod-apod personal niadtong buot makahupot. Tungod kay dili negosyo ang maong paninguha, ang kantidad sa matag haon igo lamang usab nga gitapak sa gasto sa produksiyon; wala gani bayri ang kahago ni Godin ug Dorotan sa layouting sa maong dyurnal. Ang mga mitampo sa maong dyurnal wala usab bayri alang sa ilang mga sinulat; hinuon sagad sa mga napatik sa dyurnal napatik na sa ubang mantalaan ug busa 'nabayran' na ang tagsulat niini.

Pagkaurong sa dyurnal
Dihang nabalhin ang panag-iya sa BISAYA Magasin gikan sa Liwayway Publishing, Inc. ngadto sa Manila Bulletin Publishing, si Godin nahimong associate editor samtang si Dorotan misaka isip editor alang sa katitikan. Daghang mga magsusulat sa Sinugboanon ang nagpaabot nga ipadayon ang pagpatik sa maong dyurnal apan wala kini mahitabo tungod sa kakulang sa oras sa mga nagpasiugda niini.

Ang dyurnal milungtad lamag usa ka tuig (2003), apan kini nahimo nang tipik sa handomanan sa mga nagtukaw alang sa kulturang Sinugboanon.

Ang pinungpong nga edisyon (upat ka gula) sa Budaya mabasa sa basahonan sa Sentro sa Pagtuong Sinugboanon, Unibersidad de San Carlos, Dakbayan sa Sugbo.

Tan-awa usab
 Kawit sa Buntagon -- usa ka antolohiya sa mga sugilanon ug balak nila gihapong Godin ug Dorotan

Katitikan sa Sinugboanon